**Cyfarfod Pwyllgor Cefnogi Dysgwyr**

|  |  |
| --- | --- |
| **Dyddiad Cyfarfod** | 10 Mai 2019 |
| **Lleoliad** | Yr Hen Lyfrgell, Caerdydd |
| **Mynychwyr** | Helen Prosser (Y Ganolfan Dysgu Cymraeg Genedlaethol) , Hawys Roberts (Y Ganolfan Dysgu Cymraeg Genedlaethol), Eirian Conlon (Y Ganolfan Dysgu Cymraeg Genedlaethol), Hannah Thomas (Y Ganolfan Dysgu Cymraeg Genedlaethol) Tegwen Morris (Merched y Wawr a Chlybiau Gwawr), Helen Young (Dysgu Cymraeg Gwent), Suzanne Condon (Dysgu Cymraeg Y Fro) Ifan Dylan (Dysgu Cymraeg Morgannwg), Siôn Meredith (Dysgu Cymraeg Ceredigion, Powys, Sir Gâr), Lauren Evans (Dysgu Cymraeg Ardal Bae Abertawe), Eleri Llywelyn Morris (Nant Gwrtheyrn), Gwenllian Willis (Dysgu Cymraeg Caerdydd) Hannah Wright (Dysgu Cymraeg Gogledd Ddwyrain), Sam Jones (Dysgu Cymraeg Sir Gâr) Mair Rees (Dysgu Cymraeg Gogledd Orllewin). |
| **Ymddiheuriadau** | Rhian Owens (Dysgu Cymraeg Sir Benfro)  Catherine Tudor Jones (Urdd Gobaith Cymru)  Heledd Gwynfor (Mentrau Iaith Cymru)  Catrin Saunders (Cymraeg i Blant) |
| Cofnodion cyfarfod Chwefror 2019 | Cadarnhawyd cofnodion y cyfarfod diwethaf. Materion yn codi:  **Cysylltiad rhwng Cymraeg Byd Busnes a’r darparwyr**  Ers y cyfarfod diwethaf, nododd Tegwen ei bod wedi llwyddo i gyfarfod â nhw ar ran Merched y Wawr. Soniodd Tegwen ei bod yn cydweithio â Chymraeg Byd Busnes gyda’r nod o ddechrau cyfres o ddigwyddiadau ar draws Cymru i ymwneud ag arallgyfeirio a mentergarwch.  **Her yr Haf** Mae’r daflen wedi cyrraedd pob darparwr. Gwnaed cais am ddarparu fersiwn pdf y gellir ysgrifennu arno.  **Llety Arall** Ers cael cyflwyniad gan griw Llety Arall, mae Helen Young wedi trefnu i grŵp o ddysgwyr o Went fynd i aros yn Llety Arall yng Nghaernarfon ym mis Mehefin. Mae Siôn Meredith hefyd wrthi’n trefnu i grŵp o Faldwyn gael cyfle. Bydd angen casglu enwau a gwneud y trefniadau.  **Defnyddio fy Nghymraeg**  Mae 4 tudalen wedi eu hychwanegu er mwyn i ddysgwyr fedru nodi oriau a gwaith cartref. Mae’r llyfrynnau wedi cael eu dosbarthu. |
| **Enghreifftiau o arfer da** Darparwyr | **Eisteddfodau**  **Dysgu Cymraeg Ceredigion-Powys-Sir Gâr -** Cynhaliwyd Eisteddfod y Dysgwyr eleni am y tro cyntaf yn y Clwb Rygbi yn Aberhonddu. Roedd yn llwyddiannus dros ben. Y flwyddyn nesaf ystyrir Aberystwyth fel lleoliad. Mae’r Neuadd Fawr yn lleoliad posib oherwydd y gallu i gynnig arlwyo. Er hyn, mae’n lleoliad mawr ac yn ddrud. Bydd rhaid ystyried lleoliadau eraill hefyd ac awgrymwyd yr Hen Goleg.  **Dysgu Cymraeg Morgannwg -** Nododd Ifan bod y Noson Lawen a gynhaliwyd am y tro cyntaf yn lle’r Eisteddfod wedi bod yn boblogaidd iawn.  Nodwyd bod Eisteddfodau traddodiadol wedi eu cynnal yn y Gogledd Ddwyrain ac yn y Gogledd Orllewin ac wedi bod yn llwyddiannus iawn. |
| **Diweddaru prosiectau 2018-19 (PDA22)**  Helen Prosser | **Cynllun Siarad:**  Trafodwyd y canllawiau arfer da a bydd Helen yn eu diwygio ar gyfer 2019-20.  Adroddiadau cynnydd darparwyr:  C**eredigion-Powys-Sir Gâr**. 29 pâr. Nodwyd bod nifer eisiau parhau i gyfarfod y tu hwnt i’r cynllun a’i fod wedi bod yn llwyddiannus. Nodwyd hefyd ei bod hi’n anodd yn ardal Aberhonddu o ran dod o hyd i siaradwyr Cymraeg i fod yn rhan o’r cynllun. Cynigiodd Tegwen y byddai MYW yn medru helpu yn yr ardal honno.  **Dysgu Cymraeg Ardal Bae Abertawe** Nododd Lauren bod 11 wedi cofrestru ond ei bod yn anodd iawn dod o hyd i siarwdwyr Cymraeg i gymryd rhan. Maen nhw wedi bod yn hyrwyddo gyda’r fenter iaith, MYW a phapurau bro.  **Dysgu Cymraeg Gogledd Ddwyrain** 13 o barau wedi cofrestru. Y cyfarfod cloi yn mynd i fod yn rhan o’r ysgol haf. Mae’n posib edrych ar baru dysgwyr hyfredredd gyda’i gilydd ar gyfer y tymor nesaf.  **Dysgu Cymraeg Gogledd Orllewin** Mae 13 o barau wedi cofrestru. Un o’r heriau yw’r ddaearyddiaeth a thrio cael parau o ardaloedd cyfagos i gyfarfod â’i gilydd mewn mannau cyfleus. Mae gweithgareddau’r cynllun Siarad wedi bod yn yn amrywiol iawn – mynychu Pontio, rhai ohonyn nhw yn sgwrsio am dros ddwy awr, ac yn helpu gyda rhedeg y cystadlaethau yn Eisteddfod y dysgwyr.  **Dysgu Cymraeg Morgannwg** Nododd Ifan bod 17 pâr wedi cofrestru a bod y cyfarfod cloi yn mis Mehefin.  **Dysgu Cymraeg Gwent** 23 o barau yng Ngwent a’r cyfarfod cloi ym mis Gorffennaf. Mae’n braf hefyd gweld parau llynedd a oedd yn rhan o’r cynllun Peilot yn dal i gyfarfod.  **Dysgu Cymraeg Y Fro** Er bod ardal ddaearyddol yn achosi problem o bryd i’w gilydd, mae 19 o barau wedi cofrestru. Nododd Suzanne bod siaradwyr Cymraeg wedi bod yn cofrestru ar bapur yn ogystal ag ar lein.  **Dysgu Cymraeg Caerdydd** Y cynllun wedi gorffen yng Nghaerdydd gyda 21 pâr wedi cymryd rhan. Roedd ebost yn cael ei yrru bob mis yn awgrymu digwyddiadau posib i’r parau eu gwneud gyda’i gilydd. Soniwyd am y posibilrwydd o gynnal cyfarfod yng nghanol y cynllun. Mae 24 pâr arall yn barod i gymryd rhan yn y cynllun eto dros yr haf.  **Dysgu Cymraeg Sir Gâr** Mae’r cynllun ar fin cychwyn gyda 12 dysgwr a 7 o siaradwyr Cymraeg wedi cofrestru. Mae’r fenter iaith wedi cynnig helpu gyda dod o hyd i siaradwyr. Cyfeiriodd Sam at y posibilrwydd hefyd o gynnal digwyddiadau e.e helfa drysor a sioe Trafferth er mwyn rhoi cyfleon i’r dysgwyr a’r siaradwyr Cymraeg gymysgu.  **Dysgu Cymraeg Sir Benfro** Adroddodd Helen Prosser ar ran Rhian Owens fod 20 pâr wedi cofrestru a bod y cynllun yn llwyddiannus.  Yn ystod y drafodaeth a ddilynodd, cododd y pwyntiau canlynol:   * Mae hysbyseb am siaradwyr Cymraeg wedi ei chynnwys yn nyddiadur y Lolfa ar gyfer y flwyddyn academaidd nesaf. * Awgrymodd Helen Prosser y gellid o bosib gynnal nosweithiau cymdeithasol fel rhan o’r Cynllun gan ymuno gyda darparwyr lleol eraill e.e yn y De Ddwyrain. * Mae angen rhoi holiaduron gwerthuso’r cynllun ar lein gan gynnig tocyn theatr neu wobr arall i annog pobl i’w llenwi. * Bydd Wythnos Dysgu Cymraeg Radio Cymru (14-18 Hydref) hefyd yn gyfle i recriwtio siaradwyr Cymraeg i’r cynllun Siarad. Bydd yn bosib cynnig straeon diddorol am y parau sy’n cyfarfod i Radio Cymru. * Holodd Siôn a ddylid rhoi blaenoriaeth i barau newydd sy’n ymuno â’r cynllun neu i barau sydd eisoes wedi cwblhau’r cynllun ac eisiau parhau. Nodwyd mai anelu at gael parau newydd i gymryd rhan yw’r flaenoriaeth. * Cynigiodd Tegwen y gellid defnyddio Sadyrnau Siarad fel ffordd o recriwtio siaradwyr Cymraeg gan fod nifer yn mynd i’r diwrnodau yma fel gwirfoddolwyr. * Cynigiodd Hannah Wright bod angen rhoi dyddiad cau i gofrestriadau ar gyfer y Cynllun Siarad fel bod modd annog pobl i gofrestru erbyn y dyddiadau yna. Efallai y byddai hyn yn rhoi mwy o strwythur i’r cynllun. Cynigiwyd gan Siôn er hynny bod angen i’r cofrestru fod yn rhywbeth parhaus lle mae croeso i bawb gofrestru drwy’r flwyddyn. Cytunwyd y dylai’r cofrestru aros yn agored. * Un o’r prif bethau y dylid ei wneud i sicrhau llwyddiant cynllun Siarad yw cyfathrebu’n effeithiol gyda’r dysgwyr a’r siaradwyr Cymraeg o’r cychwyn cyntaf. * Nodwyd gan Helen y byddai Cynllun Strategol newydd y Ganolfan yn 2020 yn ystyried datblygu cynllun Siarad.   **Penwythnos Teulu, Gwersyll yr Urdd, Llangrannog 1-3 Mawrth:** Rhoddwyd adroddiad gan Siôn Meredith ar y penwythnos yma a gynhaliwyd ddechrau mis Mawrth. Yr oedd yn benwythnos llwyddiannus dros ben gyda dros 50 o deuluoedd a rhestr aros. Roedd y gostyngiad yn y pris i deuluoedd o Went yn amlwg yn cael effaith ar nifer y cofrestriadau o’r ardal honno. Ond roedd teuluoedd o ystod eang o ardaloedd yn bresennol.   * Aethpwyd drwy’r argymhellion sydd wedi eu nodi yn y ddogfen PDA22. Bydd angen paratoi’r daflen yn gynnar eto eleni. * Roedd yr adloniant yn llawer mwy addas eleni - . twmpath a grŵp lleol i bawb yn gynnar y nos ac yna ffilm yn hwyrach. Yr unig sylw oedd bod angen ystyried addasrwydd y ffilmiau a ddewisir. * Mae bwriad y flwyddyn nesaf i gynnal sesiwn wybodaeth am ddarpariaeth Gymraeg a gweithgareddau i deuluoedd e.e ar S4C. Gellir cynnal sesiwn yn Gymraeg ac yn y Saesneg i ddysgwyr Mynediad. * Bydd angen ychydig mwy o anogaeth/cymorth ar staff Llangrannog i sicrhau eu bod yn defnyddio’r Gymraeg gyda’r dysgwyr. * Cynigiwyd bod ysgoloriaeth ar gael i gyrraedd rhai teuluoedd nad ydynt yn medru fforddio mynychu’r penwythnos. Nododd Helen y byddai’n holi am yr arian sydd yn y Gronfa Cefnogi Dysgwyr. Awgrymwyd hefyd y gellid cynnal cystadleuaeth i ennill penwythnos.   **Penwythnos Gwersyll yr Urdd Glan-Llyn 3-5 Mai:**  Rhoddwyd adroddiad llafar gan Mair Rees o’r Gogledd Orllewin a oedd yn gyfrifol am drefniadau’r penwythnos. Daeth 26 o ddysgwyr ar y penwythnos. Roedd y rhan fwyaf ar y lefelau Uwch. Roedd y penwythnos yn llwyddianus gyda’r dysgwyr i gyd yn gwneud ymdrech fawr i ddefnyddio’r Gymraeg. Roedd yr adloniant gan Owen Shiers, Gwilym Bowen Rhys, trip i’r Ysgwrn a hanes Tryweryn yn boblogaidd. Nodwyd bod yr amrywiaeth o weithgareddau yn dda. Daeth criw o diwtoriaid newydd hefyd i gyfarfod â’i gilydd.  Er bod y niferoedd yn siomedig, o bosib oherwydd trefniadau llety a gorfod rhannu ystafell, roedd yr ymateb yn gadarnhaol iawn. Holodd Eleri am gael manylion y sgwrs am Dryweryn er mwyn medru ei chyflwyno mewn cwrs sy’n cael ei redeg gan Angharad Tomos yn y Nant i ddysgwyr Uwch 2.  **Teithiau cerdded cenedlaethol**  Er i daith gerdded Aberystwyth orfod cael ei chanslo oherwydd niferoedd isel ac oherwydd y tywydd, roedd taith Talacharn yn llwyddiannus gydag 16 yn cerdded yn Nhalacharn. Bydd y teithiau eraill yng Nghwm Idwal, y Barri a Threffynnon.  **Sioe Theatr** Mae’r sioe ‘Trafferth’ yn cael ymateb da iawn. Mae’r daith yn mynd o amgylch bob darparwr. Mae dyddiadau i gael eu cadarnhau gan Dysgu Cymraeg Gogledd Orllewin a Dysgu Cymraeg Sir Gâr. |
| **Yr Eisteddfod Genedlaethol** | Nid oedd cynrychiolydd o’r Eisteddfod Genedlaethol yn bresennol yn y cyfarfod. Nodwyd gan Helen bod angen hyrwyddo Gwobr Tlws Coffa Elvet a Mair Elvet Thomas. Mae’r ffurflen ar wefan y Ganolfan ac wedi ei hanfon at ddarparwyr yn y neges wythnosol.  <https://dysgucymraeg.cymru/newyddion/tlws-coffa-elvet-a-mair-elvet-thomas-1/> |
| **Eisteddfod yr Urdd** | Rhoddwyd adroddiad gan Helen Prosser ar ran Catherine Tudor Jones.  Mae cwmni Rily sydd wedi cyhoeddi’r llyfr ‘Cymru ar y map’ eisiau cynnal cwis ar faes Eisteddfod yr Urdd yng Nghaerdydd. Bydd y Cwis ddydd Mercher 29 Mai, am 3.30pm yn adeilad y Pierhead, Bae Caerdydd.  Bydd Gwobr Cymraeg i’r Teulu ar gael eto eleni. Mae Catherine wedi trefnu amrywiaeth o weithgareddau fel rhan o’r gystadleuaeth ar faes yr Eisteddfod. Mae angen annog teuluoedd i gymryd rhan.  Mae prinder stiwardiaid hefyd yn yr ardal Dysgu Cymraeg sydd yn adeilad y Pierhead, Bae Caerdydd.  Mae angen pobl yn y caffi i weini te a choffi yn yr adeilad ac mae’n bwysig bod ganddyn nhw dystysgrif hylendid bwyd. Cynigiodd Gwenllian Willis wneud y cymhwyster ar lein.  Nododd Eirian Conlon bod tri o’r dysgwyr sydd yn rownd derfynol Medal y Dysgwyr yn yr Urdd wedi bod yn dysgu Cymraeg mewn dosbarthiadau i oedolion. |
| **Ar Lafar**  Hannah Thomas a Hawys Roberts | Cynhaliwyd yr ŵyl eleni ar bedwar safle – Amgueddfa Wlân Cymru Drefach Felindre, Amgueddfa Werin Cymru, Sain Ffagan, Amgueddfa Lechi Cymru, Llanberis, a Llyfrgell Genedlaethol Cymru, Aberystwyth. Daeth tua 650 o bobl i’r ŵyl ar draws y pedwar safle ar y dydd. Yr oedd y gweithgareddau yn amrywiol a sesiynau fel grŵp Bwncath, Côr y Llyfrgell Genedlaethol, sioe ‘Taith yr Iaith’ gan gwmni Mewn Cymeriad a theithiau tywys o gwmpas y safleoedd yn boblogaidd.  Trafodwyd nifer o ddyddiadau posib i’r ŵyl yn 2020. Cytunwyd y dylid ei chadw yn ystod tymor y Gwanwyn ac mai’r prif nod yw rhoi cyfle i ddysgwyr cyfredol ddefnyddio’r Gymraeg. Bydd Hawys yn trafod y dyddiad 28 Mawrth 2020 gyda’r Llyfrgell Genedlaethol a’r Amgueddfa.  Holodd Eirian am gael safle yn y Gogledd Ddwyrain. Er ein bod wedi edrych ar hyn ar gyfer yr ŵyl eleni, doedd dim safle addas o ganlyniad i gostau a nifer y staff sy’n siaradwyr Cymraeg.  Bydd yr ŵyl yn dathlu 5 mlynedd yn 2021, a bydd angen trefnu digwyddiad i nodi’r achlysur.  Awgrymodd Siôn y dylid edrych ar leoliadau eraill posib ar gyfer yr ŵyl yn y dyfodol fel canolfannau celfyddydol ar draws Cymru gan ffurfio partneriaeth gyda Chyngor y Celfyddydau.  Trafodwyd hefyd cynnal digwyddiad tebyg i Ar Lafar ond wedi ei anelu at deuluoedd yn Folly Farm yn Sir Benfro ac yn Gelli Gyffwrdd yn y Gogledd Orllewin. Byddwn yn parhau i drafod a datblygu’r syniadau yma i weld beth sy’n bosib o ran y safleoedd. Byddwn yn edrych ar y posibilrwydd o gyplysu’r digwyddiad gyda Diwrnod Cyw yn Folly Farm. Mewn trafodaeth gydag S4C byddwn yn edrych ar gael mwy o wybodaeth am y digwyddiad a’r math o gynulleidfa sy’n cael ei denu yno. |
| **Prosiectau 2019-20 (PDA23)** | Ar gyfer y flwyddyn sydd i ddod mae’r gyllideb yn cael ei diogelu ar gyfer cynnal gweithgareddau cefnogi dysgwyr. Y prosiectau sydd ar y gweill ar gyfer y flwyddyn nesaf yw:   * Cynllun Siarad * Penwythnos Cymraeg i’r Teulu, Gwersyll yr Urdd, Llangrannog 21-23 Chwefror 2020 * Penwythnos Glan-Llyn dros ŵyl y banc mis Mai. Cynigiwyd gan Eirian y dylid ystyried codi mwy ar rai nad ydynt eisiau rhannu ystafell fel bod posib dewis rhannu neu beidio. Cynigiwyd hefyd gynnal y penwythnos yng Ngwersyll yr Urdd Caerdydd yn 2021. * Sioe Gadael Tir – mae hon yn sioe 2 awr felly bydd angen ei thalfyrru. Mae Helen am fynd i weld y sioe a fydd yn cael ei pherfformio yn y Tŷ Gwerin yn yr Eisteddfod Genedlaethol ar nos Iau am 9 yr hwyr. Bydd yr actorion hefyd yn mynd i weld sioe ‘Trafferth’ yn ystod Cwrs Haf Prifysgol Aberystwyth. * Clwb Mynydda Cymru – Penderfynwyd bod cerdded mynyddoedd o bosib yn mynd i fod yn rhy heriol, ac o ganlyniad yn anos denu dysgwyr. Bydd teithiau cerdded yn cael eu trefnu ym mhob ardal gan ddarparwyr. Bydd angen rhoi gwybod y dyddiad a’r lleoliad ar gyfer y teithiau a bydd y Ganolfan yn creu poster i’w hyrwyddo. * Folly Farm/Gelli Gyffwrdd – bydd arian ar gyfer cynnal prosiect bach ar y safleoedd yma o bosib. Byddwn yn trafod ymhellach gydag S4C a Folly Farm i weld beth yw’r posibiliadau ar gyfer cael bod yn bresennol yn ystod diwrnod Cyw yn Folly Farm. Digwyddiad i farchnata fydd hwn a byddwn yn targedu teuluoedd. * Trafodwyd pa brosiect ychwanegol i’w gynnal gyda’r arian sy’n weddill. Trafodwyd gweithgareddau posib i lefel Mynediad. Cytunwyd ei bod yn anodd targedu lefel Mynediad yn benodol. Trafodwyd gwaith crefft gydag arlunwyr. Nododd Helen Young (Gwent) o brofiad ei bod hi wedi gweld cynnal sesiynau crefft yn anodd i ddysgwyr Mynediad oherwydd eu bod yn dueddol o droi i’r Saesneg yn aml er mwyn medru cyfrannu. Awgrymodd Helen Prosser gomisiynu cân, y geiriau a’r alaw i gael eu cyfansoddi yn arbennig ar gyfer dysgwyr, a’i pherfformio gan ddysgwyr ar draws Cymru, yn debyg i’r hyn a wnaed gyda’r gân Tŷ ar y Mynydd eleni ar gyfer Dydd Miwsig Cymru. Bydd Helen yn trafod hyn ac yn holi awduron/cyfansoddwyr posib. |
| **Wythnos Dysgu Cymraeg Radio Cymru** | Bydd yr wythnos hon yn dechrau ar 14 Hydref. Bydd y Ganolfan yn lansio’r Adroddiad Blynyddol ar ddechrau’r wythnos ar y Post Cyntaf. Bydd rhaglenni bob dydd yn cynnwys dysgwyr. Nid wythnos i recriwtio fydd hon. Bydd Bwletin newyddion am 8 o’r gloch bob nos hefyd a fydd yn addas i ddysgwyr. Byddwn yn hyrwyddo’r wythnos ar ein ffrydiau cymdeithasol. |
| **Enghreifftiau o arfer da gan ddarparwyr** | Nododd Eleri Llywelyn Morris ei phryder am Gymry Cymraeg a’u hagwedd at ddysgwyr, ac yn benodol eu hamharodrwydd i siarad Cymraeg gyda dysgwyr. Mae Nant Gwrtheyrn yn gweithio ar brosiect gyda’r coleg lleol i ddysgwyr i gymdeithasu gyda myfyrwyr yn y coleg hwnnw er mwyn normaleiddio a galluogi Cymry i siarad yn fwy hyderus gyda dysgwyr. Bydd hyn hefyd o fudd i ddysgwyr i ddatblygu eu geirfa yn y Gymraeg.   Helen Young – wedi trefnu taith i Llety Arall, Caernarfon. 13 o ddysgwyr wedi cytuno i ddod ym mis Mehefin.  Ifan Dylan – wedi cychwyn sesiynau o’r enw Cymraeg Hyderus sy’n cael eu harwain gan diwtor dros gyfnod y gwyliau. Mae 40 o bobl ar draws tri safle wedi manteisio ar y dosbarthiadau yma sy’n anelu at roi mwy o hyder i ddysgwyr i ddefnyddio’r hyn y maent wedi ei ddysgu yn y dosbarth.  Lauren Evans – Mae Cleif Harpwood wedi bod yn arwain teithiau cerdded i ddysgwyr o gwmpas yr ardal. Ar y teithiau y bwriad yw dysgu am hanes yr ardal a defnyddio’r Gymraeg wrth gymdeithasu.  Siôn Meredith – Mae cydweithio’n digwydd gyda Menter Iaith Maldwyn er mwyn trefnu taith gerdded gyda Iolo Williams dros fisoedd yr haf. Mae taith ar y gweill i ddysgwyr i Llety Arall Caernarfon hefyd ar gyfer lefel Uwch/Hyfedredd. |
| **Unrhyw fater arall** | Bydd y Rownd derfynol am 2pm ar Sadwrn cyntaf yr Eisteddfod Genedlaethol yn Llanrwst. Gofynnwyd am boster i hyrwyddo’r rowndiau lleol. Penderfynwyd nad oes angen cynnal y Cwis ar yr un dyddiad eleni. Bydd nifer o’r rowndiau lleol yn digwydd yn ystod ysgolion a chyrsiau haf.  Nododd Suzanne ei bod wedi bod yn rhoi gwersi ar y radio i gyflwynydd radio. Diolchodd Tegwen am y gefnogaeth i gystadlaethau MYW. Mae nifer uwch o ddysgwyr ar lefelau uwch wedi cystadlu eleni. |
| **Templed adrodd ar weithgarwch cefnogi dysgwyr** | Edrychwyd ar y ffurflen a baratowyd gan Helen i gofnodi gweithgarwch cefnogi dysgwyr gan bob darparwr. Bydd yn bosib nodi enw’r gweithgaredd, pa sir, a niferoedd ar gyfer y gweithgareddau ar y ffurflen hon. Gellir nodi llwyddiannau, ffyrdd o ddatblygu a gwella, ac a yw’r gweithgareddau yn rhai cyson neu rhai sy’n digwydd unwaith yn unig. Mae’r ffurflen hon ar gael i’w defnyddio. |
| **Dyddiad a lleoliad y cyfarfod nesaf** | 13 Rhagfyr Aberystwyth  Nodwyd y bydd y cyfarfod yn cael ei gynnal o hyn ymlaen yn Aberystwyth, Caerdydd neu Wrecsam. |